A Bizottság 610/2001/EK rendelete
(2001. március 29.)
a hántolatlan rizs intervenciós hivatalok által történő átvételéről, valamint az alkalmazandó korrekciós összegek, áremelések és -csökkentések rögzítéséről szóló 708/98/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 1667/2000/EK rendelettel [1] módosított, a rizs piacának közös szervezéséről szóló, 1995. december 22-i 3072/95/EK tanácsi rendeletre [2] és különösen annak 8. cikke b) pontjára,
mivel:
(1) A 691/1999/EK rendelettel [3] módosított 708/98/EK bizottsági rendelet [4] meghatározza a hántolatlan rizs intervenciós hivatalok által történő átvételének feltételeit. A rendelet 2. cikke megállapítja azokat a feltételeket, amelyek alapján a rizs intervenciós célra átvehető, míg a 3. cikk megállapítja az áremelés és -csökkentés alkalmazásának kritériumait, különös tekintettel a feldolgozás utáni hozamra.
(2) A legutóbbi gazdasági évek tapasztalatai szerint az intervenciós célra felajánlott rizs esetében a feldolgozás utáni hozam általában nagyobb, mint a 708/98/EK rendelet II. mellékletének B. részében előírt alaphozam.
(3) Az intervenció biztonsági hálóként való működésének elősegítése és a jó minőségű rizs termelésének ösztönzése céljából az intervenció feltételeit meg kell szigorítani.
(4) A 708/98/EK rendelet II. mellékletének B. részében felsorolt, feldolgozás utáni hozamok kiigazítása, együtt a jelenlegi áremelkedés csökkentésével és az alaphozamtól való eltérésre vonatkozó tűréshatárok csökkentésével a leghatékonyabb módszernek tűnik a jó minőségű rizs termelésének előmozdítására, és ugyanakkor az intervenciós hivatalok által tárolt rizs jó minőségének biztosítására.
(5) A Gabonapiaci Irányítóbizottság az elnöke által kitűzött határidőn belül nem nyilvánított véleményt,
ELFOGADTA EZT A RENDELETET:
1. cikk
A 708/98/EK rendelet a következőképpen módosul:
1. A 2. cikk (2) bekezdésének második francia bekezdése helyébe a következő rendelkezés lép:
"- a feldolgozás utáni hozam legfeljebb 7 ponttal alacsonyabb, mint a II. melléklet B. pontjában felsorolt alaphozamok,".
2. A II. melléklet helyébe e rendelet melléklete lép.
2. cikk
Ez a rendelet az Európai Közösségek Hivatalos Lapjában való kihirdetésének napján lép hatályba.
Ezt a rendeletet 2001. április 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2001. március 29-én.